Document ID: 32002D0952

Απόφαση της Επιτροπής
της 3ης Δεκεμβρίου 2002
για την περάτωση της επανεξέτασης με συνοπτική διαδικασία του κανονισμού (ΕΚ) αριθ. 1601/1999 του Συμβουλίου για την επιβολή οριστικού αντισταθμιστικού δασμού στις εισαγωγές σύρματος από ανοξείδωτους χάλυβες με διάμετρο 1 mm ή λιγότερο, καταγωγής Ινδίας
(2002/952/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(1) (εφεξής "ο βασικός κανονισμός"), όπως τροποποιήθηκε από τον κανονισμό (ΕΚ) αριθ. 1973/2002(2), και ιδίως το άρθρο 20,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Με τον κανονισμό (ΕΚ) αριθ. 1601/1999(3), το Συμβούλιο επέβαλε οριστικό αντισταθμιστικό δασμό στις εισαγωγές σύρματος από ανοξείδωτους χάλυβες με διάμετρο 1 mm ή λιγότερο (εφεξής "το υπό εξέταση προϊόν") που υπάγεται στον κωδικό ΣΟ ex 7223 00 19, καταγωγής Ινδίας. Τα μέτρα έλαβαν τη μορφή κατ' αξίαν δασμών μεταξύ 0 και 42,9 % σε μεμονωμένους εξαγωγείς, με υπόλοιπο δασμού 44,4 %.
B. ΤΡΕΧΟΥΣΑ ΔΙΑΔΙΚΑΣΙΑ
1. Αίτηση επανεξέτασης
(2) Μετά την επιβολή των οριστικών μέτρων, η Επιτροπή έλαβε αίτηση για την έναρξη επανεξέτασης με συνοπτική διαδικασία του κανονισμού (ΕΚ) αριθ. 1601/1999, δυνάμει του άρθρου 20 του βασικού κανονισμού, από έναν ινδό παραγωγό, Garg Sales Co. PVT Ltd (εφεξής "ο αιτών"). Η ενδιαφερόμενη εταιρεία ισχυρίστηκε ότι δεν ήταν συνδεδεμένη με άλλους εξαγωγείς του υπό εξέταση προϊόντος στην Ινδία. Ισχυρίστηκε περαιτέρω ότι δεν είχε εξαγάγει το υπό εξέταση προϊόν κατά την αρχική περίοδο έρευνας (1η Απριλίου 1997 έως 31 Μαρτίου 1998), αλλά ότι πραγματοποίησε εξαγωγές του υπό εξέταση προϊόντος στην Κοινότητα μετά την περίοδο αυτή. Με βάση τα ανωτέρω, ζήτησε να καθοριστεί γι' αυτήν ατομικός συντελεστής δασμού.
2. Έναρξη επανεξέτασης με συνοπτική διαδικασία
(3) Η Επιτροπή εξέτασε τα αποδεικτικά στοιχεία που υπέβαλαν οι εταιρείες και έκρινε ότι ήταν επαρκή για να δικαιολογήσουν την έναρξη διαδικασίας επανεξέτασης, σύμφωνα με το άρθρο 20 του βασικού κανονισμού. Μετά από διαβουλεύσεις με τη συμβουλευτική επιτροπή και αφού έδωσε στον κοινοτικό κλάδο παραγωγής την ευκαιρία να υποβάλει παρατηρήσεις, η Επιτροπή κίνησε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(4), συνοπτική διαδικασία επανεξέτασης του κανονισμού (ΕΚ) αριθ. 1601/1999 όσον αφορά την ενδιαφερόμενη εταιρεία και άρχισε την έρευνα.
3. Άρνηση συνεργασίας από τον παραγωγό-εξαγωγέα
(4) Προκειμένου να συγκεντρώσει τα στοιχεία που θεωρεί απαραίτητα για την έρευνά της, η Επιτροπή απέστειλε ερωτηματολόγιο στον αιτούντα. Εντούτοις, η Επιτροπή δεν έλαβε απάντηση στο ερωτηματολόγιο εντός της προθεσμίας που είχε καθοριστεί γι' αυτόν το σκοπό. Ο αιτών δεν ζήτησε επίσης την παράταση αυτής της προθεσμίας. Η Επιτροπή ενημέρωσε τον αιτούντα ότι υπό αυτές τις συνθήκες είχε την πρόθεση να περατώσει την έρευνα επανεξέτασης χωρίς να εξετάσει περαιτέρω την αίτησή του για τον καθορισμό ατομικού συντελεστή δασμού. Καθορίστηκε προθεσμία δέκα ημερών για να υποβάλει τις παρατηρήσεις του ο αιτών. Δεν λήφθηκε καμία παρατήρηση από τον αιτούντα σχετικά με την κοινοποίηση της Επιτροπής ότι είχε την πρόθεση να περατώσει την έρευνα επανεξέτασης.
(5) Συνεπώς, συνάγεται το συμπέρασμα ότι η εταιρεία Garg Sales Co. PVT Ltd αρνήθηκε να συνεργαστεί κατά την έρευνα εφόσον δεν απάντησε στο ερωτηματολόγιο της Επιτροπής. Περατώνεται επομένως η επανεξέταση με συνοπτική διαδικασία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Περατώνεται η επανεξέταση με συνοπτική διαδικασία του κανονισμού (ΕΚ) αριθ. 1601/1999 σχετικά με τις εισαγωγές σύρματος από ανοξείδωτους χάλυβες με διάμετρο 1 mm ή λιγότερο, καταγωγής Ινδίας.
Βρυξέλλες, 3 Δεκεμβρίου 2002.

Labels: 1
7
3
6
18